VENDIM
Nr. 519, datë 20.9.2017

[bookmark: _GoBack]PËR PËRCAKTIMIN E PËRBËRJES SË KËSHILLIT KOMBËTAR TË TERRITORIT DHE UJIT
(Ndryshuar me VKM nr. 738, datë 13.12.2017; nr. 820, datë 26.12.2024)
(i përditësuar)

Në mbështetje të nenit 100 të Kushtetutës dhe të shkronjës “a”, të pikës 6, të nenit 6, të ligjit nr.
107/2014, “Për planifikimin dhe zhvillimin e territorit”, të ndryshuar, me propozimin e Kryeministrit,
Këshilli i Ministrave

VENDOSI:


1. Këshilli Kombëtar i Territorit dhe Ujit, si autoritet kombëtar i planifikimit dhe zhvillimit të territorit dhe si organ qendror vendimmarrës, përgjegjës për administrimin dhe menaxhimin e burimeve ujore të Republikës së Shqipërisë, kryesohet nga Kryeministri dhe ka në përbërje: 
	- ministrin e Infrastrukturës dhe Energjisë
	anëtar;

	- ministrin e Ekonomisë, Kulturës dhe Inovacionit
	anëtar;

	- ministrin e Drejtësisë
	anëtar;

	- ministrin e Turizmit dhe Mjedisit
	anëtar;

	- ministrin e Bujqësisë dhe Zhvillimit Rural
	anëtar;

	- ministrin e Shtetit për Sipërmarrjen dhe Klimën e Biznesit
	anëtar;

	- ministrin e Mbrojtjes
	anëtar;

	- ministrin e Shëndetësisë dhe Mbrojtjes Sociale
	anëtar;

	- ministrin e Financave
	anëtar;

	- drejtorin e Përgjithshëm të Agjencisë së Zhvillimit të Territorit
	anëtar dhe sekretar.



2. Kur, për shkaqe të arsyeshme, Kryeministri apo ministri anëtar nuk mund të marrë pjesë në mbledhje, atëherë në vend të tij merr pjesë, përkatësisht, me të drejtë vote:
- personi i autorizuar nga Kryeministri, i cili kryeson mbledhjen;
- zëvendësministri, përfaqësues i ministrit në mungesë.
3. Anëtarët e Këshillit Kombëtar të Territorit dhe Ujit, për çdo pjesëmarrje në mbledhje, shpërblehen me 20
000 (njëzet mijë) lekë.
4. Shpërblimi i anëtarëve të Këshillit Kombëtar të Territorit dhe Ujit të përballohet nga buxhetet e miratuara për çdo institucion përkatës që ata përfaqësojnë.
5. Sekretariati teknik i KKTU-së zbardh vendimet e Këshillit Kombëtar të Territorit dhe Ujit, të cilat ua dërgon për nënshkrim Kryeministrit, në cilësinë e kryetarit, dhe ministrit të linjës për zhvillimin e propozuar. Vendimet nënshkruhen edhe nga drejtori i Përgjithshëm i Agjencisë së Zhvillimit të Territorit, në cilësinë e sekretarit të KKTU-së. Vendimet nënshkruhen nga kryetari, ministri i linjës dhe sekretari i Këshillit Kombëtar të Territorit dhe Ujit dhe hyjnë në fuqi menjëherë.
Në rastin e zbardhjes së vendimeve, në zbatim të legjislacionit për burimet ujore, sekretariati teknik koordinon veprimet me Agjencinë e Menaxhimit të Burimeve Ujore. Vendimet për dhënie lejeje apo autorizimi, në zbatim të legjislacionit për burimet ujore, nënshkruhen edhe nga drejtori i Përgjithshëm i Agjencisë së Menaxhimit të Burimeve Ujore. Vendimet nënshkruhen nga kryetari, ministri i linjës dhe, kur është rasti, dhe nga sekretari i KKTU-së, dhe hyjnë në fuqi menjëherë.
6. Vendimi nr. 1097, datë 28.12.2015, i Këshillit të Ministrave, “Për përcaktimin e përbërjes së
Këshillit Kombëtar të Territorit”, shfuqizohet.
7. Ngarkohen të gjitha institucionet, përfaqësuesit e të cilave janë përcaktuar në pikën 1, për zbatimin
e këtij vendimi.
Ky vendim hyn në fuqi menjëherë dhe botohet në Fletoren Zyrtare.

